На основи члена 10. Покраїнскей скупштинскей одлуки о додзельованю буджетних средствох за финансованє и софинансованє програмних активносцох и проєктох у обласци основного и штреднього образованя и воспитаня и школярского стандарду у Автономней Покраїни Войводини («Службени новини АПВ», число 14/15 и 10/17) и члена 16. пасус 2. Покраїнскей скупштинскей одлуки о покраїнскей управи («Службени новини АПВ», число 37/14, 54/14 – др. одлука и 37/16) покраїнски секретар за образованє, предписаня, управу и национални меншини – национални заєднїци,п р и н о ш и

**ПРАВИЛНЇК**

**О ДОДЗЕЛЬОВАНЮ БУДЖЕТНИХ СРЕДСТВОХ ПОКРАЇНСКОГО СЕКРЕТАРИЯТУ ЗА ОБРАЗОВАНЄ, ПРЕДПИСАНЯ, УПРАВУ И НАЦИОНАЛНИ МЕНШИНИ – НАЦИОНАЛНИ ЗАЄДНЇЦИ ЗА ФИНАНСОВАНЄ И СОФИНАНСОВАНЄ МОДЕРНИЗАЦИЇ ИНФРАСТРУКТУРИ ПРЕДШКОЛСКИХ УСТАНОВОХ НА ТЕРИТОРИЇ АП ВОЙВОДИНИ**

**Член 1.**

Зоз тим правилнїком ше ушорює способ, условия и критериюми додзельованя буджетних средствох єдинком локалней самоуправи на териториї АП Войводини за потреби финансованя и софинансованя модернизациї инфраструктури предшколских установох на териториї АП Войводини у складзе з апроприяциями яки одобрени з Одлуку о буджету Автономней Покраїни Войводини у рамикох окремного роздїлу Покраїнского секретарияту за образованє, предписаня, управу и национални меншини – национални заєднїци (у дальшим тексту: Секретарият).

Под модернизацию инфраструктури предшколских установох на териториї АП Войводини, у смислу того правилнїка, подрозумює ше вибудов и добудов, реконструкцию, адаптацию, санацию, инвестицийне отримованє обєктох, чечуце отримованє будинкох и обєктох, обезпечованє технїчней документациї и набавку опреми.

**Член 2.**

Право на додзельованє средствох за наменки зоз члена 1. маю єдинки локалней самоуправи на териториї АП Войводини.

**Член 3.**

Додзельованє средствох за финансованє и софинансованє за наменки зоз члена 1. ше окончує прейґ конкурса.

Конкурс мож розписац за одредзену наменку, вецей наменки або за шицки наменки зоз члена 1. пасус 2, цо ше утвердзує з конкурсом.

Конкурс облапя податки о назви акта на основи хторого ше розписує конкурс, висину вкупних средствох яки предвидзени за додзельованє по конкурсу, хто ше може приявиц на конкурс и за яки наменки, способ и термин за подношенє приявох на конкурс, як и другу документацию з яку ше доказує виполнєносц условийох за подношенє прияви на конкурс и критериюми за оценьованє приявох.

**Член 4.**

Конкурс ше обявює на урядовим интернет-боку Секретарияту, у «Службених новинох Автономней Покраїни Войводини» и у єдним з явних глашнїкох хтори закрива цалу територию АП Войводини.

Конкурс мож обявиц и на язикох националних меншинох – националних заєднїцох хтори ше службено хаснує у роботи орґанох АП Войводини.

Член 5.

Прияву на конкурс ше подноши у писаней форми, на єдинственим формуларе хтори ше обявює на интернет-боку Секретарияту и хтори облапя общи податки о подношительови, общи податки о предшколскей установи за чийо ше потреби вирабя технїчну документацию, назву проєкта, период реализациї, предвидзени активносци, очекивани резултати, финансийни план як и плановани термин законченя проєкту.

Секретарият затримує право од подношителя прияви, по потреби, питац додатну документацию и информациї.

Член 6.

Комисия нє будзе розпатрац:

* нєподполни прияви,
* нєблагочасни прияви (прияви хтори послати по термину яки означени як остатнї дзень конкурса),
* нєдошлєбодзени прияви (прияви хтори поднєсли нєовласцени особи и субєкти хтори нє предвидзени з конкурсом),
* прияви хтори ше нє одноша на з конкурсом предвидзени наменки,
* прияви хасновательох хтори у предходним периодзе нє оправдали средства хтори им додзелєни зоз покраїнского буджету прейґ финансийних и наративних звитох.

Член 7.

Критериюми за оценьованє приявох тоти:

1. Значносц реализациї проєкта у одношеню на безпечносц дзецох, воспитачох и занятих хтори хасную обєкти;
2. Значносц реализациї проєкта у одношеню на обезпечованє квалитетних условийох за пребуванє и воспитно-образовну роботу;
3. Финансийна оправданосц проєкта;
4. Отримуюцосц проєкта;
5. Активносци хтори подняти з цильом реализациї проєкту;
6. Обезпечени жридла средствох за реализацию проєкта.

Член 8.

Покраїнски секретар цо компетентни за роботи образованя (у дальшим тексту: покраїнски секретар) формує Комисию за запровадзованє конкурса (у дальшим тексту: Комисия).

Комисия розпатра поднєшени прияви на конкурс.

По розпатраню поднєшених приявох на конкурс, Комисия составя обгрунтоване предкладанє за додзельованє средствох и доручує го покраїнскому секретарови.

Член 9.

Покраїнски секретар розпатра предкладанє Комисиї и одлучує о розподзельованю средствох хасновательом з ришеньом.

Ришенє зоз пасуса 1. того члена конєчне.

Резултати конкурса ше обявює на интернет-боку Секретарияту.

Член 10.

Обовязку додзельованя средствох Секретарият пребера на основи контракту, у смислу закона з яким ше ушорює буджетну систему.

Член 11.

Хаснователь длужен додзелєни средства хасновац наменково и законїто, а нєпотрошени средства врациц до буджету АП Войводини.

Хаснователь ма обовязку поднєсц звит о хаснованю средствох, найпознєйше у чаше 15 (петнац) дньох по утвердзеним термину за реализацию наменки за яку средства додзелєни, зоз припадаюцу документацию хтору оверели одвичательни особи.

Хаснователь ма обовязку достати средства врациц до буджету АП Войводини, кед ше утвердзи же ше средства нє хаснує за реализацию наменки за яку су додзелєни.

Кед хаснователь нє доручи звит зоз пасуса 2. того члена, траци право конкуровац за розподзельованє средствох зоз новима програмами, односно проєктами.

У случаю подозривосци же ше додзелєни средства у дзепоєдних случайох нє хаснує наменково, Секретарият поруша поступок пред покраїнским орґаном управи цо компетентни за буджетну инспекцию, пре контролу наменкового и законїтого хаснованя средствох.

Член 12.

Тот правилнїк ступа на моц по обявйованю у «Службених новинох Автономней Покраїни Войводини», а постави ше го и на урядови интернет бок Покраїнского секретарияту за образованє, предписаня, управу и национални меншини – национални заєднїци.

Число: 128-451-1412/2017

Нови Сад, 13. марца 2017. року

**ПОКРАЇНСКИ СЕКРЕТАР,**

**Михаль Нїлаш, с.р.**